Dennis Flydtkjær (DF), 2014-04-24:
Det er jo en mærkværdig situation at stå i, at vi er nødt til at behandle det her forslag, men det var det sådan set også med det beslutningsforslag, der var for et par uger siden.
For situationen var jo den, at der kom et brev fra en embedsmand i EU sidste sommer, hvilket fik regeringen til at ændre praksis med det samme, så der administreres i strid med den lovgivning, vi har vedtaget her i Folketinget.
Efterfølgende kom en samlet borgerlig opposition så med et beslutningsforslag, som der så ud til at være flertal for.
Enhedslisten kommer så med det her lovforslag, som skal få regeringen til at administrere efter det, Folketinget siger.
Det ser det så desværre ikke ud til at der er flertal for; meget mærkværdigt støtter mine borgerlige kollegaer ikke forslaget, og så synes jeg, at vi ender med at stå i den skandaløse situation, at vi temmelig sikkert står med en regering, der fortsat vil administrere i strid med det, Folketinget har vedtaget.
Hvis vi tager det konkrete forslag, foreslår Enhedslisten jo at fjerne optjeningsprincippet, som handler om, at man skal have arbejdet 2 år ud af de sidste 10 år i Danmark.
I stedet skal børnecheken kun udbetales til børn, der opholder sig i Danmark, hvilket hr. Finn Sørensen også i flere indlæg har sagt står i loven allerede i dag, men der administreres bare ikke efter det.
I Dansk Folkeparti synes vi kun, det er rimeligt, at børn, der aldrig har været her i landet, heller ikke skal have børnecheck.
Vi synes kun det er rimeligt, hvis hele familien er flyttet hertil, har arbejde og lever her og har danske leveomkostninger, at man så får børnechecken.
Det er fair nok, men bestemt ikke, hvis man aldrig har haft børnene her i landet.
Det synes vi egentlig burde være en naturlig måde at gøre det på.
Vi vil også sige, at det burde være både-og i forhold til forslaget om, at børnene skal være her i landet, altså at der samtidig var et optjeningsprincip, så man ikke var berettiget til børn- og ungeydelsen fra dag et, men faktisk skulle vise, at man også bidrog med noget i en periode, inden man fik den.
Så vi ville gerne, at det allerhelst blev, som det er i dag med, at der både er et optjeningsprincip og et krav om, at man skal være her i landet.
Det modsatte synes vi sådan set er ganske unaturligt, sådan som praksis administreres i dag, hvor man ikke skal have barnet her i landet, men stort set heller ikke skal have fuldtidsarbejde eller noget, man skal kun have det, der svarer til et fritidsarbejde eller en god avisrute, fordi det er kun 9 timer om ugen, man skal have arbejdet i Danmark, og så man er så berettiget til at få alverdens danske ydelser, for det er sådan set ikke kun børnechecken.
Det er sådan set også en udfordring, at man kan få en børnecheck med til Rumænien, hvor der er nogle helt andre leveomkostninger, ligesom der er i mange af de østeuropæiske lande, hvilket gør, at det giver et noget større rådighedsbeløb for disse familier, og det gør, at de kan kræve noget mindre i løn, når de arbejder i Danmark, og derfor er med til at bidrage til, at regeringen og Folketinget på den måde understøtter social dumping.
Det synes vi også er helt uacceptabelt, hvilket også gør, at det er vigtigt, at vi får taget hånd om den her situation.
Det er også vigtigt igen i dag, synes jeg, at nævne, at selv om det er børnechecken, der er meget debat om, er der et langt større problem end børnecheken.
Ekstra Bladet havde for et par uger siden en artikel, der viste, at det var 123 forskellige ydelser, man kunne få som EU-borger, hvis man kom til Danmark, og børnechecken er en af dem, men der er også begravelseshjælp og alverdens andre ting.
Jeg kan afslutningsvis sige, at Dansk Folkeparti kan støtte forslaget.
Vi synes, det er en god anledning til at få regeringen til at administrere efter de love, som er vedtaget af Folketinget.
Det burde sådan set være en selvfølge.
Så vi bidrager selvfølgelig gerne til, at man får regeringen til det.
Jeg vil dog sige, at vi nok vil komme med et andet forslag til andenbehandlingen, hvor vi vil foreslå, at optjeningsprincippet opretholdes, samtidig med at man så sørger for, at barnet skal være her i landet.
Men Dansk Folkeparti kan støtte forslaget.